РЕГЛАМЕНТ (ЕО) № 1494/2007 НА КОМИСИЯТА
от 17 декември 2007 година
за установяване в съответствие с Регламент (ЕО) № 842/2006 на Европейския парламент и на Съвета на формата на етикетите и на допълнителните изисквания за етикетиране на продукти и оборудване, съдържащи някои флуорирани парникови газове
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 7, параграф 3 от него,
като има предвид, че:
(1)
Беше разгледана необходимостта от добавяне на допълнителна информация за околната среда върху етикетите, използвани за продуктите и оборудването, посочени в член 7, параграф 2 от Регламент (ЕО) № 842/2006 в съответствие с член 7, параграф 3 от същия регламент.
(2)
Изискванията по отношение на етикетирането вземат предвид системите за етикетиране, използвани понастоящем в Общността за продукти и оборудване, съдържащи флуорирани парникови газове, включително системите за етикетиране, установени от промишлените стандарти за посочените продукти и оборудване.
(3)
За по-голяма яснота е целесъобразно да се определи точният текст за формулиране на информацията, която следва да съдържат етикетите. Държавите-членки следва да могат да решат да използват собствения си език върху посочените етикети.
(4)
В съдържанието на етикетите следва да бъде включена допълнителна информация, указваща дали хладилните продукти и оборудване и продуктите и оборудването за климатични системи, както и топлинните помпи, обхванати от настоящия регламент, са били изолирани с пеноматериали, пръскани с помощта на флуорирани парникови газове, с цел да се подпомогне евентуалното им възстановяване от такива пеноматериали.
(5)
Когато флуорирани парникови газове са добавени към съответния продукт или оборудване извън мястото на производство, етикетът следва да посочва общото количество флуорирани парникови газове, съдържащи се в съответния продукт или оборудване.
(6)
Етикетът следва да бъде оформен по начин, който гарантира, че същият ще бъде ясно четлив и ще остане добре закрепен на мястото си върху продукта или оборудването през целия период, през който продуктът или оборудването съдържа флуорирани парникови газове.
(7)
Етикетът следва да бъде поставен по такъв начин, че да се вижда добре от монтиращите и обслужващите съоръженията технически лица.
(8)
За продуктите и оборудването за климатични системи, както и за топлинните помпи, етикетът следва да бъде поставен по начин, който отчита техническия профил на продукта или оборудването.
(9)
Възможността за включване на допълнителна информация във връзка с околната среда върху етикетите принуждава производителите да направят необходимите уточнения по отношение на етикетите и по тази причина следва да им бъде предоставен достатъчен срок, преди настоящият регламент да стане приложим.
(10)
Мерките, предвидени в настоящия регламент, са в съответствие със становището на комитета, създаден съгласно член 18, параграф 1 от Регламент (ЕО) № 2037/2000 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент установява формата на етикетите и допълнителните изисквания за етикетирането на видовете продукти и оборудване, изброени в член 7, параграф 2 от Регламент (ЕО) № 842/2006.
Член 2
Изисквания за етикетиране
1. Продуктите и оборудването, обхванати от настоящия регламент, се маркират с етикет, който съдържа следната информация:
а)
текста: „Съдържа флуорирани парникови газове по Протокола от Киото“;
б)
съкратените химически наименования на съдържащите се или предвидени да бъдат заредени в оборудването флуорирани парникови газове, като се използва възприетият промишлен номенклатурен стандарт за оборудването или веществото;
в)
количеството флуорирани парникови газове, изразено в килограми;
г)
текста „херметически затворен(о)“, ако е приложимо.
2. Освен изискванията към етикетирането, посочени в параграф 1, преди да бъдат пуснати на пазара хладилните продукти и оборудване и продуктите и оборудването за климатични системи, както и топлинните помпи, изолирани с пеноматериал, пръскан с помощта на флуорирани парникови газове, се маркират с етикет, съдържащ следния текст: „Пеноматериал, пръскан с помощта на флуорирани парникови газове“.
3. Когато флуорираните парникови газове са добавени извън мястото на производство и полученото в резултат на това общо количество не е посочено от производителя, на етикета следва да бъде посочено количеството, заредено в завода производител, и да бъде оставено място, за да бъде дописано количеството газове, добавено впоследствие извън мястото на производство, както и място за общото количество флуорирани парникови газове, получено в резултат на добавянето.
4. Държавите-членки могат да въведат изискване за използване на официалните им езици при пускане на пазара на тяхна територия на продукти и оборудване, обхванати от настоящия регламент, съгласно изискванията за етикетиране, посочени в параграфи 1, 2 и 3.
Член 3
Форма на етикета
1. Информацията, посочена в член 2, се добавя върху етикета, който се поставя върху продуктите и оборудването, обхванати от настоящия регламент.
2. Информацията трябва да се вижда ясно на общия фон на етикета и да бъде с такъв шрифт и размер, че да бъде ясно четлива.
Когато информацията, изисквана по настоящия регламент, се добавя върху етикет, който вече е поставен върху съответния продукт или оборудване, размерът на използвания шрифт не трябва да е по-малък от минималния размер на останалата информация, съдържаща се върху етикета.
3. Целият етикет и неговото съдържание се оформят така, че да гарантират, че същият ще остане добре закрепен на мястото си върху продукта или оборудването и ще бъде ясно четлив при нормални условия на експлоатация през целия период, през който продуктът или оборудването съдържа флуорирани парникови газове.
Член 4
Поставяне на етикета
1. Освен на местата, определени в член 7, параграф 1 от Регламент (ЕО) № 842/2006, етикетите могат да бъдат поставяни и върху или до фирмената табелка или етикета с информация за продукта или в близост до местата за сервизен достъп.
2. За климатичните продукти и оборудване, както и за топлинните помпи с отделни външни и вътрешни части, свързани посредством охлаждащи тръби, етикетът се поставя върху тази част от оборудването, която е първоначално заредена с охлаждащ агент.
Член 5
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 април 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 2007 година.